CELEX: 62021TN0238
Language: sk
Date: 2021-05-04 00:00:00
Title: Vec T-238/21: Žaloba podaná 4. mája 2021 – Ryanair/Komisia

21.6.2021   
            
            
               SK
            
            
               Úradný vestník Európskej únie
            
            
               C 242/54
            
         
      Žaloba podaná 4. mája 2021 – Ryanair/Komisia
      (Vec T-238/21)
      (2021/C 242/77)
      Jazyk konania: angličtina
      
         Účastníci konania
      
      
         Žalobkyňa: Ryanair DAC (Swords, Írsko) (v zastúpení: E. Vahida, F-C. Laprévote, V. Blanc, S. Rating a I. Metaxas-Maranghidis, advokáti)
      
         Žalovaná: Európska komisia
      
         Návrhy
      
      Žalobkyňa navrhuje, aby Všeobecný súd:
      
                  —
               
               
                  zrušil rozhodnutie žalovanej zo 17. augusta 2020 vo veci štátnej pomoci SA.57543 – Dánsko a SA.58342 – Švédsko – Covid-19: Rekapitalizácia SAS AB (1) a
               
            
                  —
               
               
                  uložil žalovanej povinnosť nahradiť trovy konania.
               
            
         Dôvody a hlavné tvrdenia
      
      Na podporu svojej žaloby žalobkyňa uvádza štyri žalobné dôvody.
      
                  1.
               
               
                  Prvý žalobný dôvod založený na tvrdení, že žalovaná nesprávne uplatnila Dočasný rámec pre opatrenia štátnej pomoci na podporu hospodárstva v súčasnej situácii spôsobenej nákazou COVID-19 a článok 107 ods. 3 písm. b) ZFEÚ, keď rozhodla, že SAS AB možno poskytnúť pomoc a neposúdila, či existovali iné vhodnejšie a menej obmedzujúce opatrenia okrem rekapitalizácie. Žalobkyňa tiež uvádza, že žalovaná nesprávne uplatnila Dočasný rámec pre opatrenia štátnej pomoci na podporu hospodárstva v súčasnej situácii spôsobenej nákazou COVID-19 a článok 107 ods. 3 písm. b) ZFEÚ, keď rozhodla, že výška rekapitalizácie bola primeraná, pričom neuplatnila vhodné podmienky pokiaľ ide o vyústenie štátnej pomoci, neposúdila riadne významnú trhovú silu príjemcu pomoci a neuplatnila príslušné opatrenia na nápravu, nepredišla agresívnej komerčnej expanzii, porušila svoju povinnosť vyvážiť prospešné účinky pomoci s jej negatívnymi účinkami na podmienky obchodovania a zachovanie neskreslenej hospodárskej súťaže (t. j. „vyvažovací test“) a nakoniec neskoro požadovala predloženie reštrukturalizačného plánu.
               
            
                  2.
               
               
                  Druhý žalobný dôvod založený na tvrdení, žalovaná porušila konkrétne ustanovenia ZFEÚ a všeobecné zásady európskeho práva, ktoré boli základom liberalizácie leteckej dopravy v EÚ od druhej polovice osemdesiatych rokov (t. j. zákaz diskriminácie, slobodné poskytovanie služieb – uplatňované na leteckú dopravu prostredníctvom nariadenia (ES) č. 1008/2008 (2) – a sloboda usadiť sa).
               
            
                  3.
               
               
                  Tretí žalobný dôvod založený na tvrdení, že žalovaná nevykonala konanie vo veci formálneho zisťovania napriek vážnym ťažkostiam a porušila procesné práva žalobkyne.
               
            
                  4.
               
               
                  Štvrtý žalobný dôvod založený na tvrdení, že žalovaná porušila svoju povinnosť uviesť odôvodnenie.
               
            
         (1)  Ú. v. EÚ C 50, 2021, s. 3.
      
         (2)  Nariadenie Európskeho parlamentu a Rady (ES) č. 1008/2008 z 24. septembra 2008 o spoločných pravidlách prevádzky leteckých dopravných služieb v Spoločenstve (prepracované znenie) (Text s významom pre EHP) (Ú. v. EÚ L 293, 2008, s. 3).